Predkladacia    správa

  V   súlade s článkom  17   Dohody medzi vládou Slovenskej republiky a vládou Ruskej federácie   o obchodno-hospodárskej  a  vedecko-technickej spolupráci  zo dňa   25.marca 1993 a závermi  9. zasadnutia   Medzivládnej komisie pre obchodno-hospodársku, vedecko-technickú  a kultúrnu   spoluprácu   medzi  Slovenskou republikou  a   Ruskou  federáciou,    konaného v dňoch 18. – 19. júna 2001 v Bratislave sa uskutoční v  dňoch 8. – 9. apríla  2002 v Moskve 10. zasadnutie Medzivládnej komisie pre obchodno-hospodársku, vedecko-technickú  a  kultúrnu   spoluprácu   medzi  Slovenskou   republikou a Ruskou federáciou (ďalej  MVK).
Konanie 10. zasadnutia MVK v dňoch 8.-9. apríla 2002 je potvrdené listom Igora Šuvalova, predsedu ruskej časti MVK a vedúceho Aparátu vlády Ruskej federácie – ministra vlády Ruskej federácie až dňa 14. marca 2002.
Komisia prerokuje  aktuálne otázky  vzájomnej spolupráce medzi Slovenskou republikou a Ruskou federáciou.  Vyhodnotí plnenie záverov z 9. zasadnutia  MVK,  obsiahnutých v Protokole, prerokuje  plnenie   slovensko-ruských zmluvných  dokumentov,   realizáciu   Medzivládnej   dohody o riešení zadĺženosti bývalého  ZSSR  a   RF  voči Slovenskej republike, spoluprácu v jednotlivých odvetviach národného hospodárstva,  možnosti rozšírenia obchodnej spolupráce,  spoluprácu v oblasti ropného,  plynárenského priemyslu, jadrovej energetiky, cestovného ruchu a navrhne ďalšie  možnosti obojstranne  výhodnej spolupráce.

Cieľom predloženého materiálu je  informovať  vládu  SR  o: 
•	výsledkoch  plnenia úloh,  vyplývajúcich zo záverov 9. zasadnutia MVK;
•	návrhu  programu   rokovania  10. zasadnutia MVK;
•	cieľoch  SR   pri rokovaní 10. zasadnutia MVK;
•	návrhu  zloženia slovenskej časti  MVK.